## Pravilnik o vođenju Upisnika proizvođača i o uvjetima za obavljanje djelatnosti proizvodnje duhanskih proizvoda

### NN 3/2000 (10.1.2000.), Pravilnik o vođenju Upisnika proizvođača i o uvjetima za obavljanje djelatnosti proizvodnje duhanskih proizvoda

# MINISTARSTVO POLJOPRIVREDE I ŠUMARSTVA

Na temelju odredaba članaka 24. i 25., te članka
30. stavak 1. točka 4. Zakona o duhanu (»Narodne novine«
br. 69/99), ministar poljoprivrede i šumarstva donosi

## PRAVILNIK

### O VOĐENJU UPISNIKA PROIZVOĐAČA I O UVJETIMA ZA OBAVLJANJE DJELATNOSTI PROIZVODNJE DUHANSKIH PROIZVODA

Članak 1.

Ovim Pravilnikom uređuju se:

- uvjeti koje moraju ispunjavati pravne osobe za obavljanje djelatnosti
proizvodnje duhanskih proizvoda,

- sadržaj, oblik i način vođenja Upisnika proizvođača
duhanskih proizvoda (dalje u tekstu: Upisnik proizvođača).

Članak 2.

Djelatnost proizvodnje duhanskih proizvoda mogu obavljati pravne
osobe koje imaju sjedište u Republici Hrvatskoj i koje ispunjavaju
uvjete propisane člancima 24. i 25. Zakona o duhanu (dalje
u tekstu: Zakon).

Članak 3.

Prostor za proizvodnju duhanskih proizvoda sastoji se od jedinstvene
tehnološke cjeline koja ima:

1. skladište obrađenog duhana;

2. skladište repromaterijala;

3. odjel pripreme duhana;

4. odjel izrade i pakiranja;

5. skladište gotove robe;

6. odjel osiguranja i kontrole kakvoće;

7. energetska postrojenja.

Članak 4.

Skladište obrađenog duhana namijenjeno je za skladištenje
obrađenog duhana u količini dostatnoj za nesmetano
odvijanje procesa polugodišnje proizvodnje.

U skladištu obrađenog duhana ne mogu se skladištiti
repromaterijali.

Članak 5.

Skladište repromaterijala namijenjeno je za skladištenje
repromaterijala u količini dostatnoj za nesmetano odvijanje
polumjesečnog proizvodnog procesa.

Uz skladište repromaterijala postoji i izdvojeni klimatizirani
prostor za priručno skladište repromaterijala, kapaciteta
jednodnevne proizvodnje.

Članak 6.

Odjel pripreme duhana sastoji se od tehnološke linije za
pripremu duhana, prostora za pripremu mješavine, skladišta
rezanog duhana te kuhinje za pripremu soseva i aromata. Prostor
tehnološke linije za pripremu duhana je ili klimatiziran
ili termoventiliran, a skladište rezanog duhana je klimatizirano.

Prostor za pripremu mješavine (priručno skladište
obrađenog duhana) treba zadovoljiti jednodnevnu proizvodnju,
a služi za slaganje i prethodnu kontrolu duhana prije upućivanja
u preradu.

Članak 7.

Tehnološka linija sastoji se od:

a) Osnovne tehnološke linije za pripremu duhana i

b) Tehnološke linije za obradu duhanskog rebra.

Članak 8.

Osnovna tehnološka linija sastoji se od:

- uređaja za cijepanje duhanskih bala;

- uređaja za kontinuirano i kontrolirano doziranje duhana
u proizvodni proces obrade;

- uređaja za kondicioniranje duhana sa opremom za kontrolu
i regulaciju vlage i temperature duhana na izlazu iz uređaja;

- uređaja za izdvajanje neduhanskih primjesa;

- uređaja za dodavanje aditiva s opremom za doziranje i kontrolu
doziranja aditiva;

- silosa za miješanje, u količini od najmanje dva
silosa koji rade u paru, od kojih se jedan puni a drugi prazni.
Kapacitet jednog silosa treba biti jednak ili veći satnom
kapacitetu obrade tehnološke linije;

- uređaja za izdvajanje metalnih predmeta;

- dva paralelna stroja za rezanje duhana, od kojih je jedan u
radu, a drugi u stanju pripravnosti;

- uređaja za sušenje duhana koji mora biti opremljen
napravom za kontrolirano kontinuirano doziranje duhana, te ima
ugrađenu opremu za regulaciju i kontrolu vlage duhana nakon
sušenja;

- uređaja za hlađenje duhana prije aromatiziranja;

- uređaja za dodavanje završnih aditiva sa opremom za
doziranje i kontrolu doziranja:

- aditiva,

- ekspandiranog duhanskog rebra,

- ekspandiranog duhana,

- duhana iz recikliranih cigareta;

- uređaja za punjenje duhana u spremnike ili silose za rezani
duhan.

Članak 9.

Tehnološka linija za obradu duhanskog rebra sastoji se od:

- uređaja za kontinuirano doziranje duhanskog rebra u proces;

- uređaja za vlaženje duhanskog rebra;

- najmanje dva silosa za miješanje i odležavanje duhanskog
rebra, koji rade u paru, tj. jedan se puni dok se drugi prazni
i obrnuto. Kapacitet svakog silosa mora biti jednak ili veći
od satnog kapaciteta obrade tehnološke linije za obradu duhanskog
rebra;

- uređaja za valjanje duhanskog rebra;

- uređaja za izdvajanje metalnih predmeta;

- dva paralelna stroja za rezanje duhanskog rebra, od kojih je
jedan u radu, a drugi u stanju pripravnosti;

- uređaja za ekspanziju rezanog duhanskog rebra, opremljen
s napravom za kontrolirano kontinuirano doziranje duhanskog rebra;

- uređaja za sušenje ekspandiranog duhanskog rebra s
opremom za kontrolu i regulaciju izlazne vlage;

- uređaja za izdvajanje neizrezanog i neekspandiranog duhanskog
rebra;

- uređaja za hlađenje;

- silosa za pohranu duhanskog rebra do trenutka dodavanja u osnovnu
mješavinu.

Članak 10.

Skladište rezanog duhana, koji se čuva u spremnicima
ili u silosima, namijenjeno je za pohranu pripremljenog duhana
do trenutka potrošnje na stroju za izradu cigareta, te mora
biti klimatizirano. Temperatura i vlažnost zraka trebaju
biti kontrolirani kako ne bi došlo do narušavanja tehnološke
kakvoće već pripremljenog duhana. Kapacitet skladišta
treba biti najmanje za jednodnevnu proizvodnju, kako bi duhan
odležao barem 24 sata prije nego što se dozira na stroj
izrade.

Članak 11.

Kuhinja za pripremu soseva i aromata mora biti opremljena loncima
sa mješalicom za miješanje i zagrijavanje aditiva, uređajima
za doziranje komponenti i kontrolu temperature soseva i aromata.

Članak 12.

Odjel izrade i pakiranja cigareta klimatiziran je i, zavisno od
kapaciteta proizvodnje, opremljen odgovarajućim brojem linija
za izradu i pakiranje cigareta.

Članak 13.

Proizvođač duhanskih proizvoda može instalirati
i liniju za izradu filter štapića.

Linija za izradu filter cigareta sastoji se od stroja za:

- izradu cigaretnog svitka;

- aplikaciju filter štapića;

- skupljanje cigareta u slagajnice (u slučaju da linija
izrade i linija pakiranja čine jednu tehnološku liniju
ovaj stroj nije potreban);

- odnosno uređaja za prijam filter štapića.

Članak 14.

Na liniji za izradu cigareta mora se osigurati postojanje sljedećih
kontrola:

- mase cigareta;

- promjera cigarete;

- napunjenosti vrha cigarete;

- prisutnost filtera;

- optičku kontrolu zaprljanosti cigarete;

- prisutnosti i pozicije papira za pisak cigarete;

- oštećenja cigarete.

Članak 15.

Linija za pakiranje cigareta sastoji se od:

- uređaja za pražnjenje slagajni (ukoliko linija izrade
i linija pakiranja čine jednu tehnološku liniju ovaj
uređaj nije potreban);

- stroja za formiranje paketića;

- uređaja za postavljanje nadzornih markica;

- stroja za omatanje paklica, grupiranje paklica u potrošačko
pakiranje (dalje u tekstu: šteka), te formiranje šteke
i omatanje.

Članak 16.

Na liniji za pakiranje moraju postojati sljedeće kontrole:

- prisutnosti svih cigareta u paklici;

- duhanskog punjenja na vrhu cigarete;

- prisutnosti filtera;

- prisutnosti unutarnjeg omota (alu-folija ili slično);

- otiska na unutarnjem omotu (samo tvrdo pakiranje);

- prisutnosti ovratnika (kod tvrdog pakiranja);

- prisutnosti vanjskog omota;

- prisutnosti nadzorne markice;

- prisutnosti vrpce za otvaranje paklice;

- prisutnosti omotnog filma paklice;

- prisutnosti omota šteke;

- prisutnosti svih paklica u šteki;

- prisutnosti vrpce za otvaranje šteke (samo kod tvrdog pakiranja);

- prisutnosti omotnog filma šteke (samo kod tvrdog pakiranja).

Članak 17.

Linija za izradu i distribuciju filter štapića sastoji
se od:

- stroja za obradu acetatnog vlakna;

- stroja za formiranje filter štapića;

- stroja za skupljanje filter štapića u slagajne;

- spremnika za otvrdnjavanje filter štapića (može
se nadomjestiti svrhovitom manipulacijom ako ima skladišnog
prostora);

- uređaja za distribuciju filter štapića (prema
strojevima za izradu cigareta).

Na liniji za izradu i distribuciju filter štapića moraju
postojati sljedeće kontrole:

- obrade acetatnog vlakna;

- lijepljenja i rezanja filter štapića;

- duljine filter štapića;

- promjera filter štapića;

- težine filter štapića;

- udjela vlakna i plastifikatora u filter štapiću;

- otpora na uvlačenje zraka filter štapića;

- tvrdoće filter štapića.

Članak 18.

U sklopu energetskih postrojenja, pravna osoba treba raspolagati
postrojenjem za proizvodnju i distribuciju vodene pare, kao i
postrojenjem za proizvodnju i distribuciju komprimiranog zraka.

Članak 19.

Laboratorij za analizu i kontrolu kakvoće duhanskih proizvoda
sastoji se od opreme za kontrolu fizičkih svojstava i kemijskog
sastava i udjela dimnih komponenti duhana i cigareta i to za:

a) fizičke osobine

- sušilica (2000C);

- vlagomjeri za brzo sušenje (električni, infra-crveni,
halogeni);

- denzimetar za duhan, cigarete, filtere;

- sklop sita za mjerenje frakcija duhana;

- precizna analitička vaga;

- mjerač promjera (filtera, cigareta);

- mjerač ventilacije cigarete.

b) kemijski sastav

- uređaj za određivanje nikotina u duhanu (spektrofotometar/uređaj
za destilaciju vodenom parom ili automatski protočni analizator
ili tekućinski kromatograf/DAD);

- uređaj za određivanje šećera (automatski
protočni analizator ili tekućinski kromatograf/RI);

- uređaj za određivanje dušika i bjelančevina;

- stroj za pušenje prema ISO standardima;

- uređaj za određivanje vode u dimnom kondenzatu;

- uređaj za određivanje nikotina u dimu cigarete;

- analizator CO u dimu cigarete.

Članak 20.

U odjelima proizvodnje i nadzoru kakvoće duhanskih proizvoda,
moraju biti stalno zaposleni djelatnici i to najmanje po jedan:

- VSS kemijskog smjera;

- VSS prehrambeno-tehnološkog ili agronomskog smjera;

- VSS elektrotehničkog usmjerenja;

- VSS strojarskog usmjerenja.

Članak 21.

Ministarstvo, na zahtjev pravne osobe, po ispunjenju uvjeta propisanim
ovim Pravilnikom, izdaje rješenje o udovoljavanju uvjeta
za obavljanje djelatnosti proizvodnje duhanskih proizvoda.

Članak 22.

Ministarstvo vodi Upisnik proizvođača duhanskih proizvoda.

Upisnik proizvođača sadrži:

- naziv, sjedište i matični broj pravne osobe koja
ispunjava uvjete propisane ovim Pravilnikom;

- upisni broj podnositelja prijave i datum upisa;

- broj i datum rješenja kojim se odobrava upis u Upisnik
proizvođača.

Obrazac Upisnika proizvođača tiskan je uz ovaj Pravilnik
i njegov je sastavni dio.

PRIJELAZNE ODREDBE

Članak 23.

Pravne osobe koje su u trenutku stupanja na snagu Zakona proizvodile
duhanske proizvode dužne su uskladiti uvjete za obavljanje
djelatnosti proizvodnje duhanskih proizvoda, sukladno odredbama
ovoga Pravilnika, do isteka roka iz članka 43. Zakona.

Pravne osobe koje u trenutku stupanja na snagu Zakona nisu proizvodile
duhanske proizvode dužne su prije početka proizvodnje
ishoditi rješenje za obavljanje djelatnosti sukladno odredbama
ovoga Pravilnika.

Članak 24.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 01-02/00-01/01
Urbroj: 525-01-00-04
Zagreb, 4. siječnja 2000.

Ministar
**mr. sc. Ivan Đurkić,** v. r.

Pravilnik, NN 3/2000-19